“ดร.สันติ” โพสต์กลอน “รางวัลแด่คนช่างฝัน” หลังยื่นลาออกยุติบทบาทในตลาดหลักทรัพย์ฯ
"ดร.สันติ" โพสต์กลอน "รางวัลแด่คนช่างฝัน" หลังยื่นลาออก ยุติบทบาทในตลาดหลักทรัพย์ฯ
25 ก.พ. 2561

สืบเนื่องจากกรณี ที่ประชุมคณะกรรมการตลาดหลักทรัพย์แห่งประเทศไทย (ตลท.) เมื่อวันที่ 21 ก.พ.2561 มีมติแต่งตั้งให้ ดร.ภากร ปีตธวัชชัย ขึ้นดำรงตำแหน่งเป็นกรรมการและผู้จัดการตลาดหลักทรัพย์ฯ คนที่ 13 โดยมีวาระการดำรงตำแหน่ง 4 ปี นับตั้งแต่วันที่ 1 มิ.ย.2561-31 พ.ค.2565 ต่อจาก นางเกศรา มัญชุศรี กรรมการและผู้จัดการตลาดหลักทรัพย์ฯ คนปัจจุบัน ที่จะครบกำหนดวาระการดำรงตำแหน่งในวันที่ 31 พ.ค.2561
ขณะเดียวกัน มีรายงานว่า ดร.สันติ กีระนันทน์ รองผู้จัดการ หัวหน้าสายงานผู้ออกหลักทรัพย์ ตลาดหลักทรัพย์ฯ ซึ่งเป็นหนึ่งในบุคคลที่ลงสมัครรับเลือกเป็นกรรมการและผู้จัดการตลาดหลักทรัพย์ฯ ครั้งนี้ด้วย โดยภายหลังขั้นตอนการพิจารณาคุณสมบัติ ตลท.ได้มีการตัดชื่อของดร.สันติ ออกจากการพิจารณาในขั้นตอนต่อไป พร้อมกับให้เหตุผลว่า ดร.สันติ ขาดคุณสมบัติในบางข้อนั้น ได้ยื่นหนังสือลาออกจากการดำรงตำแหน่งรองกรรมการตลท.แล้ว
ทั้งนี้ ประเด็นดังกล่าวส่งผลให้เกิดกระแสวิพากษ์วิจารณ์และมีการตั้งข้อสังเกตเกี่ยวกับเกณฑ์การคัดเลือกกรรมการและผู้จัดการตลาดหลักทรัพย์ฯครั้งนี้ว่า เป็นไปตามระเบียบวิธีการ และมาตรฐาน รวมถึงมีความโปร่งใสยุติธรรมหรือไม่ ซึ่งการที่ดร.สันติเคยดำรงตำแหน่งเป็นรองผู้จัดการตลาดฯมาระยะเวลาหนึ่งแล้วน่าจะเป็นปัจจัยชี้วัดถึงคุณสมบัติที่เพียงพอต่อการขึ้นรับตำแหน่งงานบริหารตลท.ต่อไป
 
อย่างไรก็ดี ล่าสุดผู้สื่อข่าวรายงานว่า ดร.สันติ กีระนันทน์ ได้โพสต์ข้อความในเฟสบุ๊คส่วนตัว โดยมีการถ่ายทอดข้อความออกมาเป็นบทกลอน ใจความว่า
                                      “รางวัลแด่คนช่างฝัน
เดินต่อไปด้วยใจมั่นเพื่อวันหน้า                       สองเท้าพาหาจุดหมายไม่หายสูญ
ตราบมีลมอุดมการณ์งานจำรูญ                       ต้องเพิ่มพูนธรรมนูญใจให้สังคม
ด้วยสมองด้วยสองมือด้วยถือศักดิ์                    ยังมั่นรักในภักดีมีสั่งสม
เพื่อชาติไทยได้รุดหน้าพาอุดม                       ไม่ยอมล้มหรือก้มหัวความชั่วใด
คนไม่เห็นไม่เป็นไรช่างใครเขา                        ตัวตนเราต้องเข้าจิตคิดแจ่มใส
ทำความดีมีผลงานเบิกบานใจ                         แม้มีภัยแต่ใจชื่นยืนทรนง
กำลังใจที่ได้นั้นสำคัญยิ่ง                               ไม่เกรงกริ่งทุกสิ่งล้วนควรประสงค์
ดำเนินตัวไม่มัวเมาเฝ้าดำรง                            ความซื่อตรงต้องคงนานกาลนิรันดร์
ด้วยพลังมีทั้งหมดไม่ลดหาย                           หรือกลับกลายสลายลงปลงเปลี่ยนผัน
แต่คงเดิมพร้อมเสริมสร้างอย่างครบครัน             คือรางวัลช่างฝันให้ยิ่งใหญ่ทำ
มีผองเพื่อนช่วยเตือนใจให้ความคิด                  ซึ้งน้ำมิตรยิ่งพิศรู้ดูงานขำ
ความอบอุ่นขอบคุณยิ่งสิ่งจดจำ                        เป็นแสงนำให้ทำดีทวีคูณ
                                                               สันติ กีระนันทน์
                                                           24 กุมภาพันธ์ 2561”